PARLAMENTUL ROMÂNIEI

CAMERA  DEPUTAŢILOR


[image: image1.wmf]
Comisia pentru muncă şi protecţie socială 



Nr.27/119/4 aprilie 2003
RAPORT

asupra propunerii legislative pentru completarea şi modificarea art.41 din Codul Muncii 

În conformitate cu prevederile art.89 din Regulamentul Camerei Deputaţilor, Comisia pentru muncă şi protecţie socială a fost sesizată pentru dezbatere pe fond cu propunerea legislativă pentru completarea şi modificarea art.41 din Codul Muncii, trimisă cu adresa nr.52 din 24 martie 2003.

La întocmirea prezentului raport, Comisia a avut în vedere avizul primit de la Consiliul Legislativ.
Comisia a fost sesizată cu dezbaterea şi avizarea propunerii legislative mai sus menţionată în procedură obişnuită.

Propunerea legislativă face parte din categoria legilor organice, conform prevederilor constituţionale.

Propunerea legislativă are ca obiect de reglementare modificarea şi completarea art.41 din Codul Muncii aprobat prin Legea nr.53/2003, în sensul introducerii avizului favorabil al sindicatului din care face parte angajatul în cazul modificării contractului individual de muncă.
Comisia propune Plenului respingerea propunerii legislative întrucât potrivit art.16 alin.(1) din Codul Muncii, contractul individual de muncă se încheie pe baza consimţământului părţilor. Faţă de principiul libertăţii de voinţă şi de caracterul consensual al contractului individual de muncă este nejustificată solicitarea avizului sindicatului la modificarea acestuia, cu atât mai mult cu cât la încheierea contractului nu este prevăzută o asemenea condiţie.
Codul Muncii oferă suficiente garanţii angajatului referitoare la încheierea sau posibilitatea de modificare a contractului. În acest sens, dispoziţiile art.17 stabilesc obligaţia angajatorului de a informa salariatul asupra clauzelor pe care intenţionează să le înscrie în contract sau să le modifice, angajatul având posibilitatea de a opta în deplină cunoştinţă de cauză.
La lucrările comisiei au fost prezenţi 17 deputaţi, din totalul de 20 membri ai comisiei.

În urma dezbaterii propunerii legislative în şedinţa din data de 3 aprilie 2003, Comisia propune respingerea acesteia cu 10 voturi pentru şi 4 voturi împotrivă.

